Saaremaa valijad kurtsid liigse valimispropaganda üle
Valimislubadustest sõltumata, läheb juba homsest paljude jaoks elu taas paremaks, sest valimiste kampaaniaperiood oli paljude valijate jaoks tüütu, väsitav ja pealetükkiv.
Kui seadus on inimesi säästnud vahetult enne valimisi välireklaamide suurtest nägudest, siis propaganda trügis ikkagi jõuliselt muude kanalite ja vahendite kaudu peale, vahendas "Aktuaalne kaamera".
"Sel aastal oli küll palju, väga palju isegi," arvas Endel.
"Need olid sellised paberid, et need ei põlenud ka. Kus nad ikka läksid? Prügikasti! See reklaam oli nagu sunniviisiline, sa ei saandki ilma selleta," rääkisid Uno ja Toomas.
"Ma ei põleta neid, ma tõmban nad ikka nii katki, sest ei ole kena, kui ma need terved näod sinna prügikasti viskan," sõnas Marta.
Veebruaris andis valimisreklaam kogu Eesti Posti poolt laiali jagatavale reklaamihulgale Saaremaal juurde ühe kolmandiku.
Eesti Posti Saaremaa kandekeskuse juhataja Margit Tammeleht kinnitas, et veebruaris olid postikotid Saaremaal kokku umbes 2,5 tonni raskemad.